SET ปิดเช้าดีด 4 จุด รับแรงหนุน “กลุ่มพลังงาน” หลังราคาน้ำมันพุ่ง ลุ้นบ่ายบวกต่อ
SET ปิดเช้าบวก 4 จุด รับแรงหนุน “กลุ่มพลังงาน” หลังราคาน้ำมันพุ่ง บ่ายนี้ตลาดฯคงยังยืนบวกได้ ให้แนวรับ 1,615 แนวต้าน 1,630 จุด
13 ธ.ค. 2564

นายศราวุธ เตโชชวลิต ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี (ประเทศไทย) กล่าวว่า ตลาดหุ้นไทยเช้านี้ปรับขึ้นในทิศทางเดียวกับตลาดหุ้นภูมิภาคเอเชียที่เช้านี้ต่างเคลื่อนไหวในแดนบวก หลังคลายความกังวลเชื้อไวรัสโควิดสายพันธุ์โอมิครอนไม่ได้รุนแรง แม้จำนวนผู้ติดเชื้อในอังกฤษพุ่งทำให้ทางการอังกฤษประกาศรับมือเป็นการฉุกเฉินด้วยการใช้มาตรการ Plan B สั่ง Work From Home-สวมหน้ากากอนามัย และแสดงหลักฐานการฉีดวัคซีนก่อนเข้าร่วมงานสาธารณะ แต่ตลาดยุโรปปิดเมื่อวันศุกร์ที่ผ่านมาก็ติดลบไม่มาก
นอกจากนี้ ตัวเลขเงินเฟ้อของสหรัฐฯ สูงกว่าที่นักวิเคราะห์ฯคาดการณ์เล็กน้อย จึงต้องจับตาการประชุมธนาคารกลางสหรัฐฯ (เฟด) ช่วงกลางสัปดาห์นี้ในประเด็นการปรับลด QE จะเร็วแค่ไหน และจะส่งสัญญาณการปรับขึ้นอัตราดอกเบี้ยอย่างไร ซึ่งนักวิเคราะห์ฯคาดเฟดน่าจะขึ้นดอกเบี้ยในปีหน้า 2 ครั้ง
สำหรับตลาดบ้านเราเช้านี้ได้แรงหนุนจากหุ้นกลุ่มพลังงานที่ขึ้นมาตามราคาน้ำมันพุ่งขึ้น พร้อมให้ติดตามการประชุมธนาคารกลางยุโรป (ECB) และการประชุมธนาคารกลางอังกฤษ (BoE) ในสัปดาห์นี้ด้วย รวมถึงดัชนีราคาผู้ผลิต (PPI) ของสหรัฐในเดือน พ.ย.64
ด้านแนวโน้มการลงทุนในช่วงบ่ายนี้ นายศราวุธ กล่าวว่า ตลาดฯคงจะยืนในแดนบวกได้ต่อ โดยมีแนวรับ 1,615 จุด ส่วนแนวต้าน 1,630 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ 
PTT มูลค่าการซื้อขาย 1,692.90 ล้านบาท ปิดที่ 37.25 บาท ลดลง 0.25 บาท
JAS มูลค่าการซื้อขาย 1,409.79 ล้านบาท ปิดที่ 3.44 บาท เพิ่มขึ้น 0.20 บาท
EA มูลค่าการซื้อขาย 1,239.64 ล้านบาท ปิดที่ 84.25 บาท เพิ่มขึ้น 1.75 บาท
KBANK มูลค่าการซื้อขาย 1,150.14 ล้านบาท ปิดที่ 138.50 บาท ลดลง 0.50 บาท
CPF มูลค่าการซื้อขาย 1,003.88 ล้านบาท ปิดที่ 24.10 บาท เพิ่มขึ้น 0.40 บาท